De bevolking vaan Saba is verdeild euver veer kerne, vaanein gesjeie door 't ruig landsjap. Hoofplaots is The Bottem (oersprunkelek De Botte), de ander kerne zien Windwardside, Zions Hill en Saint Johns. Bij de volkstèlling vaan 2001 spraok neet minder es 88% vaan de bevolking Ingels es toestaol; 5% hanteerde en Spaons en Nederlands had mer 2%. Nörges op de Nederlandse Antille is dat aondeil zoe lieg. De mieste Sabaone spreke 't Nederlands evels wel, doortot 't oonderwies twietaoleg weurt aongeboje. 58% vaan de bevolking is roems-katholiek; 't twiede groetste genoetsjap is 't anglicanisme mèt 14%.